**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.07.2018, ora 08.00 – 18.07.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.07.2018, ora 7.00**

**RÂURI**

**Debitele au fost, în general, în scădere**, exceptând râurile din bazinele hidrografice: Vişeu, Iza, Tur, bazinul superior și mijlociu al Someșului, bazinele superioare ale Mureșului și Târnavelor, unde au fost în creştere ca urmare a precipitaţiilor căzute în interval şi propagǎrii și cursul inferior al Barcăului și cursul superior al Prutului, unde au fost în creștere prin propagare şi râurile din bazinele hidrografice Barcǎu, Crișul Repede, Bârzava, Moravița, Caraș, Nera, Cerna, Suceava, Moldova, cele din Dobrogea, bazinele superioare ale Crișului Negru, Crișului Alb, Begăi și Timișului, unde au fost relativ staţionare.

Scurgeri importante pe versanţi, torenţi, pâraie, viituri rapide pe râurile mici cu efecte de inundaţii locale şi creşteri mai însemnate de niveluri și debite s-au înregistrat pe unele râuri din bazinele hidrografice Crasna, Barcău, Crișul Alb, bazinul mijlociu și inferior al Mureșului, bazinele superioare ale Begăi, Timișului, Bârzavei, Carașului, Nerei, ca urmare a precipitațiilor căzute în interval sub formă de aversă, izolat cu caracter torențial și mai însemnate cantitativ.

Se situează peste **COTA DE ATENȚIE** râul Glavacioc la stația hidrometrică Crovu (200+3)-jud.GR.

 Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice Vișeu, Iza, Someșul Mic, Jiu, Vedea, Ialomița, Tazlău, Sitna, cele din Dobrogea, cursul Prutului, bazinele superioare ale Turului, Lăpușului, Mureșului, Timișului, Bârzavei, Carașului, bazinele inferioare ale Oltului și Argeșului, cursurile mijlocii și inferioare ale râurilor Siret și Trotuș și mai mici (10-30% din mediile multianuale lunare) râurile din bazinul hidrografic Bârlad.

În interval au fost emise o **AVERTIZARE HIDROLOGICĂ** pentru fenomene imediate și șapte **ATENŢIONǍRI HIDROLOGICE** pentru fenomene imediate.

**Debitele vor fi în creștere** pe râurile din bazinele hidrografice: Vişeu, Iza, Tur, Someş, Târnave, Bârzava, Caraș, Nera, bazinele superioare și mijlocii ale Crișului Negru, Crișului Alb, Begăi, Timișului, bazinele superioare ale Crasnei, Barcăului, Crișului Repede, Mureșului, Bistriței, Moldovei, Sucevei, râurile din bazinul inferior al Mureșului, ca urmare a precipitaţiilor prognozate şi propagării, relativ staţionare pe râurile din Dobrogea și în scădere pe celelalte râuri.

 Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri mai însemnate de niveluri și debite pe unele râuri din zonele de deal și munte din vestul, nordul și centrul țării, ca urmare a precipitațiilor prevăzute sub formă de aversă, izolat cu caracter torențial și mai însemnate cantitativ.

**DUNĂRE**

**Debitul la intrarea în ţară** (secţiunea Baziaş) în intervalul 17.07.2018 – 18.07.2018 **a fost în scădere, având valoarea de 4400 m3/s**, sub media multianuală a lunii **iulie (5350 mc/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere (4300 m3/s).**

 În aval de Porţile de Fier debitele vor fi în scădere.

**2.** **Situaţia meteorologică în intervalul 17.07.2018, ora 08.00 –18.07.2018, ora 06.00**

**În ţară,** începând cu orele amiezii, instabilitatea atmosferică s-a manifestat prin dezvoltări noroase convective ce au determinat averse, descărcări electrice și intensificări de scurtă durată ale vântului pe arii relativ extinse în Banat și Crișana și local în Moldova, Transilvania și Maramureș. Ploile au avut și caracter torențial, astfel că în intervale scurte de timp s-au înregistrat cantități de apă însemnate, local peste 15...20 l/mp, iar pe spații mai mici peste 40...50 l/mp (confirmate până la ora transmiterii prezentului raport pentru județele Cluj și Arad). Izolat au fost și căderi de grindină, fiind consemnate cele din județele Iași, Galați și Cluj. În restul teritoriului cerul a fost variabil, trecător cu unele înnorări, ploile s-au semnalat izolat în nordul Olteniei, al Munteniei și al Dobrogei, iar vântul a avut intensificări pe crestele montane și în sud-vest. Temperaturile maxime s-au încadrat între 22 de grade la Ocna Șugatag și 33 de grade la Giurgiu. La ora 06.00 se înregistrau valori termice între 13 grade la Câmpeni, Miercurea Ciuc și Voineasa și 22 de grade la Mangalia, Constanța-dig, Gura Portiței și Sulina.

OBSERVAȚII:
*Începând de ieri, de la ora 06.00, au fost în vigoare 43 de mesaje privind fenomene meteorologice periculoase imediate, 5 avertizări cod portocaliu (3 emise de SRPV  Timișoara și  2 de SRPV Cluj-Napoca) și 38 de atenționări cod galben, emise după cum urmează: 15 de SRPV Timișoara, 11 de SRPV Bacău, 7 de SRPV Cluj-Napoca și 5 de SRPV Sibiu.*

**La Bucureşti,** vremea a fost frumoasă, dar călduroasă, cu o maximă a temperaturii aerului de 31 de grade la Afumați și Băneasa și 32 de grade la Filaret. Cerul a fost variabil la senin, cu unele înnorări seara și noaptea, iar vântul a suflat slab până la moderat. La ora 06.00 se înregistrau 18 grade la stația meteo Băneasa și 20 de grade la Afumați și Filaret.

**3. Prognoza meteorologică în intervalul 18.07.2018, ora 08.00 –19.07.2018, ora 08.00**

**În ţară,** vremea va fi în general instabilă, iar valorile de temperatură se vor situa sub cele normale în a doua decadă a lunii iulie în majoritatea zonelor. Instabilitatea atmosferică se va manifesta prin înnorări temporar accentuate, averse și descărcări electrice ce vor fi pe arii mai extinse în Transilvania, Crișana și Banat -în special zona deluroasă a regiunii, local în Maramureș, Moldova, Muntenia, iar spre seară și în Dobrogea și pe spații mici în nordul Olteniei. Ploile vor avea și caracter torențial, iar cantitățile de apă vor depăși local 15...20 l/mp și izolat 30 l/mp și vor fi condiții de grindină. Vântul va sufla slab și moderat, cu intensificări temporare în special la munte și în jumătatea de sud, dar pentru scurt timp și în restul zonelor, asociat averselor. Temperaturile maxime se vor încadra între 21 și 28 de grade, ușor mai ridicate în sudul extrem și în sud-est, iar cele minime se vor situa între 13 și 22 de grade.

**La Bucureşti,** vremea va fi ușor instabilă, iar temperaturile se vor situa sub cele normale pentru această perioadă din an. Cerul va fi variabil, cu înnorări temporar accentuate în a doua parte a zilei când vor fi ploi de scurtă durată și descărcări electrice. Vântul va sufla moderat, cu unele intensificări. Temperatura maximă va fi de 27...28 de grade, iar cea minimă de 15...17 grade.

***II. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**ABA Mureş** informează că din **cauza precipitaţiilor abundente, care au determinat creşterea debitelor de apă pluvială colectată din sistemul de canalizare al localităţii, staţia de epurare Deva, jud Hunedoara, a SC ApaProd SA Deva, a deversat direct în râul Mureş**, în data de 15.07.2018, în intervalul orar 18:20- 22:30. Situaţia a revenit la normal în cursul serii, în jurul orelor 22:30

**1.3. Pe Marea Neagră**

**ABA Dobrogea Litoral** şi **GNM CJ Constanţa** informează că la data de **16.07.2018, ora 22:15, de la bordul navei pescador Efe Mehmet, acostată în portul turistic Tomis, latura de est, din Mun. Constanţa, s-au deversat accidental cca. 5- 10 l de motorină în acvatoriul din jurul navei,** ca urmare a unor operatiuni de degresare piese de schimb. Căpitanul navei, cetăţean de naţionalitate turcă, a fost sancţionat contravenţional cu amendă în cuantum de 8.000 lei, conf. HG 876/ 2007, art 4, lit a. Echipajul navei Efe Mehmet a acţionat cu mijloacele bordului pentru neutralizarea peliculei din jurul navei. Pelicula de irizaţii a fost neutralizată în jurul orei 01:30, pe data de 17.07.2018.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 16.07.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 16.07.2018 - 17.07.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE